**Vprašanja SSZS**

**1. člen predloga zakona**

Ali se s časovnim določilom v drugem odstavku *(…v daljšem časovnem obdobju, ki ni krajše od treh mesecev…)* ukinja možnost začasnih namestitev?

**10. člen predloga zakona**

Kaj bo zajemala cena standardne nastanitve pri izvajalcu DO?

V tem trenutku ne vemo, kaj dobi uporabnik za določeno ceno v določeni kategoriji DO in kdo bo izvajal storitev. Obenem uporabnik ne ve koliko bo znašal njegov delež plačila pri nastanitvi v instituciji. Trenutna razlika v ceni oskrbe med javnimi zavodi in koncesionarji je v investiciji v nastanitveni objekt. Predlog ZDO v 2. odstavku 10. člena določa, da *»zavarovana oseba v skladu s tem zakonom nima pravice do kritja stroškov nastanitve in prehrane v instituciji*«. Na kak način predlog ZDO ureja, da bodo cene med javnimi zavodi in koncesionarji primerljive, če bo uporabnik še vedno sam plačeval nastanitev in prehrano?

**11. člen predloga zakona**

Kdo do bo poravnal stroške institucionalne oskrbe, če uporabnik ne izpolnjuje pogojev za pridobitev pravic iz dolgotrajne oskrbe, nameščen pa bo preko sklepa sodišča, ki ga izvajalec mora izvajati? Kaj bo z uporabniki, ki že bivajo pri izvajalcih in ne izpolnjujejo navedenih pogojev?

**13. člen predloga zakona**

Kako je s kritjem stroškov pri izvajalcu v času mirovanja pravice? Kot izhaja iz 13. člena, do mirovanja pride, če traja npr. bolnišnično zdravljenje/ali kaka druga oblika institucionalne oskrbe, ki jo krije obvezno zdravstveno zavarovanje, več kot 30 zaporednih dni. V takem primeru kritja stroška očitno ni.

**14. člen predloga zakona**

Z vidika uporabnika niso jasno določene pravice (nabor storitev) iz področja socialnega varstva, zdravstvene dejavnosti in obveznega zdravstvenega zavarovanja oziroma DO. Podzakonski akti bi morali biti sprejeti sočasno ob uveljavitvi zakona, 140. člen predloga ZDO pa določa, da bodo podzakonski akti sprejeti najkasneje v roku treh mesecev po uveljavitvi. Tako bo v vmesnem času

nastal vakum, ki bo onemogočal uporabo zakona, predvsem pa priprave na njegovo uporabo v praksi.

**17. člen predloga zakona**

Prva točka določa: *Podlaga za izračun mesečne višine financiranja storitev iz prve do tretje alineje prvega odstavka 14. člena tega zakona v javni mreži DO, za posamezni koledarski mesec, znaša, kot je določeno v Prilogi, ki je sestavni del tega zakona.*

Ali je višina financiranja določena v razponu od-do ali v fiksnem znesku iz priloge?

**20. člen predloga zakona**

Oskrbovalec družinskega člana lahko sočasno zagotavlja DO največ dvema upravičencema iz 4. in 5. kategorije DO (gre za najtežjo obliko potreb DO), po drugi strani pa bodo tovrstni uporabniki spadali v negovalne domove?

Oskrbovalec družinskega člana mora opraviti usposabljanje v obsegu 30 ur in obnovitvenega usposabljanja v obsegu 20 ur ter osvežiti usposabljanje najmanj na 5 let. Na drugi strani pa mora izvajalec DO v instituciji zaposlenim zagotavljati redno stalno izobraževanje in usposabljanje. Zakaj tako velika razlika pri izobraževanju in usposabljanju, če tako oskrbovalec družinskega člana kot zaposleni pri izvajalcu DO v instituciji opravljata enake storitve DO upravičencem z najzahtevnejšimi storitvami DO?

Kakšna je razlika pri pravicah za osebnega asistenta po zakonu o osebni asistenci in po predlogu zakona DO za oskrbovalca družinskega člana?

**23. člen predloga**

Dohodek oskrbovalca družinskega člana miruje, če se upravičenec zdravi ali biva v drugi obliki intencionalne oskrbe več kot 60 dni, medtem, ko 2. odstavek 13. člena za izvajalce DO na domu in v instituciji to mejo znižuje na 30 dni. Zakaj razlika in kdo krije izgubo prihodka?

**31. člen predloga zakona**

Zakaj se smatra kot dodatna pravica, če pa je opredeljena v sklop storitev DO (14. člen)?

**35. člen oz. celotno III. poglavje: postopek in načini uresničevanja pravic iz DO**

Ocenjujemo, da je čas od oddaje vloge DO, ocenjevanja, prejema odločbe in dejansko izvedbe obravnave predolg. Gre za oskrbo, ki jo ljudje potrebujejo takoj. Treba je določiti čim krajši rok za odločitev o pravicah do DO.

**36. člen predloga zakona**

V skladu s 36. členom predloga zakona naj bi upravičenost do pravic iz dolgotrajne oskrbe ugotavljal strokovni delavec vstopne točke ZZZS.

V takšnem predlogu vidimo nesmiselno birokratizacijo, saj v obstoječem sistemu upravičenost do socialnovarstvene storitve ugotavljajo izvajalci storitve sami. Le-ti namreč uporabnike najbolj poznajo in so za ugotavljanje upravičenosti do posameznih pravic tudi izurjeni, strokovno usposobljeni in specializirani. Nenazadnje pa bi v primeru takšne ureditve lahko prišlo do konflikta interesov, saj bi ZZZS, ki distribuira finančna sredstva, hkrati odločal tudi o upravičenosti do pravic iz dolgotrajne oskrbe, ki jih financira. Takšna ureditev je neprimerna zato predlagamo, da se ugotavljanje upravičenosti do pravic iz dolgotrajne oskrbe še naprej izvaja znotraj obstoječe mreže izvajalcev socialnovarstvenih storitev kot že do sedaj.

Kaj bo z dnem uveljavitve ZDO? Ali bodo že s prvim dnem izvajalci DO lahko sprejemali uporabnike?

**42. člen predloga zakona**

Prva točka 42. člena določa, da upravičenec izvedbeni načrt sklene samo z enim izvajalcem DO.

Predlagamo, da se člen dopolni na način, da upravičenec, ki ima priznano pravico do financiranja storitev dolgotrajne oskrbe, pri izbiri izvajalca za storitev za ohranjanje samostojnosti ni vezan na izvajalca, s katerim sklene izvedbeni načrt za opravljanje drugih storitev dolgotrajne oskrbe (pomoč pri dnevnih in podpornih dnevnih opravilih, zdravstvena nega vezana na dnevna opravila).

Naj se pusti možnost, da lahko za izvajalca storitev za ohranjanje samostojnosti izbere tudi drugega izvajalca in z njim sklene izvedbeni načrt za te storitve (kot je to v primeru denarnega prejemka oz. oskrbovalca družinskega člana).

Prav tako predlagamo, da se za primer, ko upravičenec sam ne zmore podpisati izvedbenega načrta, doda osebe iz 3 točke 35. člena.

Prosimo za podroben opis postopka.

**46. člen predloga zakona**

Predlagamo, da je rok za plačilo opravljenih storitev 15 dni. Na naveden način tudi trenutno poteka financiranje storitev iz obveznega zavarovanja. Zaradi zagotavljanja likvidnosti izvajalcev dolgotrajne oskrbe je tudi nujno, da so ti roki čim krajši.

Trenutno predlog določa, da izvajalec DO ZZZS-ju do desetega dne v mesecu izda račun za opravljene storitve DO v preteklem mesecu. Pravila evidentiranja opravljenih storitev, ZZZS računa in način posredovanja ZZZS ter druga vprašanja v zvezi s plačilom storitev, uredi ZZZS s svojim splošnim aktom, ki mora slediti prisilnim predpisom.

**52. člen predloga zakona**

Pogoje obveznega zavarovanja za DO, osnovo za plačilo prispevkov in prispevno stopnjo, prihodke

in odhodke obveznega zavarovanja za DO, način obračuna in plačevanja prispevkov ter zavezance

določi posebni zakon. Zakaj se tega ne uredi že sedaj?

**58. člen predloga zakona**

Javna mreža izvajalcev DO v instituciji ni določena, ravno tako ne javna mreža kapacitet SV storitev. V okviru te določbe se nam poraja dodatno vprašanje, ali bo imel negovalni dom zaposlenega svojega zdravnika? Kakšna bo zahtevana specializacija? Obenem dodajamo, da je v povezavi s 7. odstavkom obseg posteljnih zmogljivosti pri koncesionarjih določen s koncesijsko pogodbo in zato zakon ne more določitev posteljnih zmogljivosti prepustiti določitvi ministrov.

**59. člen predloga zakona**

Kakšni kadrovski normativi so bili upoštevani pri finančnem vrednotenju? Na podlagi sedanjega predloga ZDO ni mogoče pripraviti načrta za leto 2022 ter s tem predvideti obseg poslovanja, kar onemogoča predvidljivost delovanja in poslovanja.

5 točka 59. člena določa, da se najmanj en odstotek posteljnih zmogljivosti izvajalcev DO v obliki oskrbnih in negovalnih domov nameni izvajanju nadomestne oskrbe. Pri tem se poraja vprašanje ali jih lahko izvajalci namenijo za začasne namestitve. In tudi kdo bo pokril stroške 1 % praznih mest za čas, ko ne bodo zasedene za potrebe nadomestne oskrbe?

7. odstavek – ocenjujemo, da je dovolj stopnja jezika B1 – sporazumevalni prag.

**63. člen predloga zakona**

Zakaj se to ne vključi v poročanje v okviru letnih poročil oz. na datum 31.12. zaključnega leta?

3. odstavek – kaj zajemajo spremembo dejstev in okoliščin?

**64. člen predloga zakona**

Nemogoča 2 točka, ki določa da izvajalci najkasneje v 24 urah sporočijo podatke o spremembi zasedenosti posteljnih zmogljivosti, številu kandidatov za sprejem in njihovi kategoriji upravičenosti do DO ter spremembah v številu in strukturi kadra pri izvajalcu DO.

**67. člen predloga zakona**

Ali se bo treba registrirati kot javni zavod za opravljanje DO na domu?

**71. člen predloga zakona**

V tretjem odstavku predlagamo, da se naveden člen dopolni na način, da sta funkciji poslovodenja in strokovnega vodenja lahko združeni tudi v primeru, če obe funkciji opravlja oseba z drugo vrsto izobrazbe in ima opravljen strokovni izpit s področja socialnega varstva.

V takih primerih bi bilo posledično za dopustiti, da tudi te osebe, katerih znanje in kompetence so preverjene s strokovnim izpitom, kljub drugačni formalni izobrazbi, opravljajo naloge poslovodenja in strokovnega vodenja hkrati.

**75. člen predloga zakona**

Iz 9 točke izhaja, da podeljena koncesija ne more biti predmet prenosa na drugo osebo, ki že ima podeljeno koncesijo za izvajanje istovrstne storitve. Navedeno določilo je pretirano omejujoče in bi lahko v praksi privedlo do oteženih okoliščin za izvajanje koncesije, zato bi ga bilo potrebno popraviti v smislu 47.i člena ZSV po katerem se lahko koncesija prenese na drugo osebo ob soglasju oz. v sporazumu s koncedentom, v kolikor je mogoče sklepati, da bo prevzemnik koncesije javno službo izvajal skladno s predpisi in koncesijsko pogodbo.

Sedanje koncesijske pogodbe so podeljene za čas 40 let z možnostjo podaljšanja, kar pomeni, da se lahko koncesija podaljša za dodatnih 40 let brez javnega razpisa. Določilo 10. odstavka 75. člena tega ne opredeljuje.

**122. člen predloga zakona**

Ni razumljivo, zakaj se določa prekršek za izvajanje dolgotrajne oskrbe brez dovoljenja, saj se lahko vsebine dolgotrajne oskrbe izvajajo tudi povsem tržno, izven javne mreže. Morda je potrebna natančnejša opredelitev, da to velja zgolj za izvajalce, ki bodo vključeni v sistem javne mreže (druga točka prvega odstavka).

**124. člen** **predloga zakona**

Predlog zakona določa izjemo od splošnih pravil, da se za prekrške tega zakona sme v hitrem prekrškovnem postopku izreči tudi globo, ki je višja od najnižje predpisane globe, določene s tem zakonom. Menimo, da določba ne opredeljuje dovolj dobro razlogov za višjo kazen in omogoči arbitrarno delovanje prekrškovnega organa.

**125. člen predloga zakona**

Predlog ZDO v prehodnih določbah ni predvidel vseh zakonov in drugih aktov, ki bi jih bilo potrebno nujno v posameznih delih spremeniti ob uveljavitvi ZDO (ZSV, pravice, Pravilnik o standardih in normativih SV…)

**128. člen predloga zakona**

Predlog zakona v 128. členu določa, da obstoječi javni zavodi in koncesionarji, z dnem začetka uporabe novega zakona avtomatično postanejo izvajalci dolgotrajne oskrbe. Kakšna bodo merila za določitev izvajalcev negovalnih domov? Kako bo izgledala javna mreža? Obenem predlog zakona ne določa več omejitev pri vključevanju v DO v instituciji, ampak sprošča sedanjo ureditev, po kateri so do institucionalnega varstva starejših načeloma upravičeni starejši od 65 let, ki potrebujejo različen obseg neposredne pomoči.

Trenutno ni znan nabor storitev, ni znano, kdo bo te storitve izvajal, ni opredeljen kadrovski normativ, zato ni mogoče ugotoviti, ali je v Sloveniji dovolj izvajalcev, ki bi izvajali storitve DO v skladu s potrebami, saj je splošno znano, da primanjkuje veliko število zdravstvenega osebja. Trenutno je nemogoče predvideti, ali bodo izvajalci lahko uskladili svojo dejavnost na področju kadrovskih zmogljivosti v skladu s pravilniki, ki bodo šele nastali.

**136. člen predloga zakona**

Tretja točka določa, da se na dan 31. maja 2022, stanovalci pretvorijo v kategorijo DO, o čemer ZZZS izda odločbo po uradni dolžnosti. V prevedbeni tabeli so izpuščeni vsi stanovalci 1 kategorije oskrbe. Kaj bo s stanovalci, ki so v domovih za starejše iz razlogov, ki ne sodijo pod definicijo dolgotrajne oskrbe?

Po trenutnem predlogu se v 5 kategorijo DO prevedejo le stanovalci, ki so na varovanih oddelkih. Kaj bo z vsemi ostalimi stanovalci z demenco?

**153. člen** **predloga zakona**

Z 31. julijem 2022 prenehata veljati 50. in 51. člen ZSV. Kaj bo v primeru, če ne bodo sprejeti vsi pravilniki, interni akti ZZZS in prilagoditve izvajalcev v zvezi z obračunavanjem storitev?

DODATNO:

* Ali bo predlog zakona predvidel zbiranje sredstev iz zavarovanja za dolgotrajno oskrbo, ki bi bila namenjena novim vlaganjem in vzdrževanju infrastrukture na področju dolgotrajne oskrbe.
* Predlog tudi ne ponuja odgovora na vprašanje, kdo bo poravnal stroške institucionalne namestitve oseb, ki so po sklepu sodišča že nameščene oziroma bodo nameščene na varovani oddelek brez privolitve in ne izpolnjujejo pogojev za pridobitev storitev dolgotrajne oskrbe.